प्रविधिसम्बन्धी जोखिम न्यूनीकरणमा बैंक स्वयंलाई पनि जिम्मेवार र जवाफदेही बनाउने उद्देश्यले बैंकर्स संघमा ‘सूचना प्रविधि सेक्युरिटी डेक्स’ स्थापना गर्न निर्देशन दिइएको छ । मंगलबार गभर्नर नेपालले बैंकर्स संघका अध्यक्ष शाहलाई यस्तो निर्देशन दिएका हुन् । राष्ट्र बैंकको निर्देशनअनुसार केही दिनमै त्यस्तो ‘डेक्स’ स्थापना गरिने र त्यसका लागि गृहकार्य सुरु भइसकेको संघका अध्यक्ष शाहले जनाए । ‘डेक्समा सबै बैंकका प्रविधि प्रमुखहरूको सहभागिता रहन्छ,’ उनले भने, ‘यसका लागि सबै बैंकहरूसँग छलफल गर्नुपर्ने भएकाले आउँदो शुक्रबारसम्म स्थापना गर्ने योजना छ ।’ डेक्सले सूचना प्रविधिसम्बन्धी जोखिम सुरक्षालाई कसरी मजबुद बनाउने भन्ने सम्बन्धमा काम गर्ने उनले बताए ।
